מה אם יכולתי ליצור לכם
תינוק מהונדס?
מה אילו אתם, כהורים לעתיד,
ואני כמדען, היינו מחליטים לעשות דבר כזה יחד?
ואם לא?
מה אם אנו חושבים שזה רעיון רע,
אבל משפחות רבות, חברים ומכרים
היו בוחרים לעשות זאת?
בואו נריץ קדימה 15 שנים מהיום.
נדמיין שהשנה היא 2030
ואתם הורים.
הבת שלכם, מריאן, לידכם.
ב-2030 קוראים לה "טבעית"
כי אין בה השבחות גנטיות.
ובעקבות ההחלטה שלכם, בני הזוג,
אנשים רבים מסביבכם מתנשאים עליכם,
רואים בכם מתנגדים לקידמה או טכנופובים.
חברתה הטובה של מריאן, ג'נה, הבת של השכנים,
היא כבר סיפור אחר.
היא נולדה תינוקת מהונדסת, מושבחת גנטית ומשודרגת מאד.
כן, משודרגת.
השיפורים האלה נעשו
בטכנולוגיה מתקדמת להשבחה גנטית
בשם המצחיק "קריספר,"
כמו חד במשמעות "קריספ" --
קריספר – חד יותר.
המדענים שההורים של ג'נה שכרו לשם כך
בכמה מיליוני דולרים
יישמו את "קריספר" על שורה ארוכה של עוברים אנושיים
ובתהליך בדיקה גנטית
הם חזו שהעובר הקטן, ג'נה,
יהיה הטוב שבחבורה.
וכעת ג'נה היא אדם אמיתי, בשר ודם,
היא יושבת על השטיח בסלון שלכם
ומשחקת עם בתכם מריאן.
המשפחות שלכם מכירות זה שנים,
וכבר ברור לכם מזמן
שג'נה יוצאת מן הכלל.
היא חכמה להפליא.
עליכם להודות שהיא יותר חכמה מכם,
והיא בת חמש.
היא יפהפיה, גבוהה, אתלטית,
והרשימה נמשכת ונמשכת.
למעשה יש דור שלם חדש
של ילדים מהונדסים כמו ג'נה.
ועד כה נראה שהם
בריאים יותר מדור הוריהם,
מהדור שלכם.
הם זולים יותר מבחינת הטיפול הבריאותי.
הם חסינים מפני שלל בעיות בריאות
כולל איידס ומחלות גנטיות.
כל זה נשמע נפלא,
אבל מקננת בכם תחושת אי נוחות,
עמוק בבטן, שמשהו אינו כשורה אצל ג'נה,
אותה תחושה שמפריעה לכם כלפי ילדים מהונדסים אחרים.
גם קראתם השבוע בעיתון
שמחקר על ילדים שנולדו בהנדסה גנטית
מצא שעשויות להיות להם בעיות
כמו תוקפנות יתר ונרקיסיזם.
אבל מה שיותר מטריד אתכם
הוא הבשורות ששמעתם זה עתה ממשפחתה של ג'נה:
היא כל כך חכמה
ששולחים אותה לבית ספר מיוחד
בית ספר שונה מזה של בתכם מריאן,
וזה מערער את המשפחה שלכם לא מעט.
מריאן בכתה,
וכשהשכבתם אותה לישון אתמול בלילה,
היא שאלה, "אבא, ג'נה בכלל תמשיך להיות חברה שלי?"
אז עכשיו משסיפרתי לכם את האגדה על שנת 2030
יש לי הרגשה שחלקכם
מרגישים שזה מדע בדיוני, נכון?
שאתם קוראים ספר מדע בדיוני,
או שזה מין סוג של צ'יזבט.
אבל זוהי מציאות אפשרית עבורנו
בעוד 15 שנים.
אני חוקר תאי גזע וגנטיקה
ואני מסוגל לעקוב אחרי טכנולוגיית "קריספר" החדשה הזאת
וההשלכות שלה.
ואנחנו עשויים להגיע למציאות הזאת,
והרבה מכך תלוי במה שנחליט לעשות היום.
ואם אתם עדיין חושבים שזה מדע בדיוני,
תדעו שהקהילה המדעית היתה כמרקחה מוקדם יותר השנה
והציבור כמעט לא שמע על כך.
חוקרים בסין לפני כמה חודשים
דיווחו על יצירת עוברים אנושיים שהונדסו גנטית,
לראשונה בהיסטוריה,
באמצעות טכנולוגיית "קריספר" החדשה.
זה לא היה מושלם,
אבל לדעתי הם פערו סדק
בתיבת פנדורה הזאת.
ולדעתי אנשים מסוימים יקפצו על הטכנולוגיה הזאת
וינסו ליצור תינוקות מהונדסים.
לפני שאמשיך, כמה מכם אולי ירימו יד ויגידו:
"רק רגע, פול.
"זה לא בניגוד לחוק?
"הרי אי אפשר סתם כך להנדס תינוק."
ובמידה מסוימת אתם צודקים.
בכמה מדינות אסור לעשות זאת,
אבל במדינות רבות אחרות, כולל ארצי, ארה"ב,
אין חוקים נגד זה, אז תיאורטית אפשר.
הייתה התפתחות נוספת השנה שמשפיעה על התחום הזה,
שהתרחשה לא רחוק מכאן בבריטניה.
בריטניה היתה תמיד הקפדנית ביותר
בנוגע להנדסה גנטית של בני אדם.
זה היה שם בלתי חוקי.
אבל לפני חודשים ספורים
הם קבעו חריג לכלל זה.
הם העבירו חוק חדש
שמתיר יצירת בני אדם מהונדסים גנטית
במטרה הנאצלת למנוע סוג נדיר של מחלה גנטית.
אבל לדעתי שני האירועים הללו יחד דוחפים אותנו עוד
לקבלת ההנדסה הגנטית בבני אדם.
דיברתי על טכנולוגיית "קריספר".
מהי "קריספר"?
אם חושבים על ההנדסה הגנטית המוכרת לנו בצמחים,
כמו עגבניות, חיטה ודברים כאלה,
הטכנולוגיה כאן דומה לטכנולוגיה שבה משתמשים בצמחים,
רק הרבה יותר טובה, זולה ומהירה.
אז מהי?
היא כמו אולר שוויצרי גנטי.
נדמיין שיש לנו אולר שוויצרי
עם כל מיני כלים
ואחד הכלים הוא מעין זכוכית מגדלת
או מכשיר ניווט בדנ"א שלנו,
שיכול להתביית על נקודה מסוימת.
הכלי הבא הוא כמו מספריים
שיכולים לחתוך את הדנ"א בנקודה הזו.
ולבסוף יש לנו עט
שבעזרתו אפשר ממש לשכתב את הקוד הגנטי במיקום הזה.
זה עד כדי כך פשוט.
והטכנולוגיה הזאת, שהופיעה רק לפני שלוש שנים,
סחפה את המדע בסערה.
היא מתפתחת כל כך מהר וכל כך משלהבת מדענים,
– אני מודה שגם אני מוקסם ממנה ומשתמש בה במעבדה שלי –
שלדעתי מישהו יצעד צעד נוסף
וימשיך במלאכת הנדסת עוברי אנוש
ואולי יכין תינוקות מהונדסים.
זה כל כך נפוץ היום,
וזה הופיע רק לפני שלוש שנים.
אלפי מעבדות ממש מחזיקות בזה היום,
ועורכות מחקרים חשובים.
רובן לא עוסקות בתינוקות מהונדסים.
הן חוקרות מחלות אנושיות
והיבטים מדעיים חשובים אחרים.
עושים בעזרת "קריספר" מלאכת מחקר חשובה.
והעובדה שההשבחה הגנטית,
שפעם ארכה שנים ועלתה מיליוני דולרים,
אורכת כיום מספר שבועות ועולה כמה אלפי דולרים,
מדהימה אותי כמדען,
אבל עדיין
היא פותחת פתח לאנשים להרחיק לכת,
ולדעתי, אצל כמה מהם
המוקד לא יהיה כל כך מדעי.
זה לא יהיה המניע שלהם,
אלא אידאולוגיה או רווח כלכלי,
והם אלה שינסו להנדס תינוקות.
למה זה צריך להטריד אותנו?
אנחנו יודעים מדרווין מלפני מאתיים שנה
שהאבולוציה והגנטיקה השפיעו עמוקות על האנושות,
ועלינו, היום.
יש שחושבים שבעולם פועל דרוויניזם חברתי ואולי גם השבחת גזע.
דמיינו שהמגמות והכוחות הללו
מקבלים תאוצה רקטית מטכנולוגיית "קריספר"
שהיא כה חזקה וכה נפוצה.
למעשה, אם נסתכל אחורה רק למאה שעברה
נראה את כוחה של תורת השבחת הגזע,
אבי, פיטר קנופלר,
נולד ממש כאן בעיר וינה.
הוא היה וינאי והוא נולד כאן, בשנת 1929.
כשהסבים שלי הולידו את פיטר התינוק
העולם היה שונה מאוד, נכון? וינה הייתה שונה אז,
ארצות הברית הייתה שונה,
העולם היה שונה.
היתה התעוררות בנושא השבחת הגזע
והסבים שלי הבינו,
די מהר, לדעתי,
שהם בצד הלא נכון של משוואת השבחת הגזע.
וכך, למרות שזה היה ביתם
וביתה של משפחתם המורחבת,
ושסביבה זו הייתה ביתם מזה דורות
הם החליטו, בגלל תורת השבחת הגזע,
שעליהם לעזוב.
והם ניצלו, אך לבם נשבר,
ואני לא בטוח שאבי השלים אי פעם עם העזיבה של וינה.
הוא עזב כשהיה רק בן שמונה
בשנת 1938.
היום אני רואה השבחת גזע מסוג חדש
שמבעבעת ועולה אל פני השטח.
לכאורה היא יותר נחמדה, חביבה וחיובית,
שונה מכל מה שהיה בעבר.
אבל לדעתי, גם אם היא מתמקדת בניסיון לשפר בני אדם,
עלולות להיות לה השלכות שליליות.
מאוד מטריד אותי
שכמה מהתומכים הגדולים בהשבחת הגזע החדשה הזאת
חושבים ש"קריספר" היא המפתח לכך.
אני חייב להודות,
השבחת הגזע עוסקת ביצירת אנשים טובים יותר.
זאת שאלה קשה:
מה עדיף כשדנים בבני אדם?
אבל אני מודה שאולי רבים מאתנו
יסכימו שלבני אדם
לא יזיק קצת שיפור.
תראו את הפוליטיקאים, כאן,
ובארה"ב - שלא נדע מצרות.
אפילו כשנביט במראה,
אולי נבחין בדברים לשיפור.
הייתי רוצה כאן יותר שיער במקום קרחת.
יש שהיו רוצים להיות גבוהים יותר,
במשקל שונה, עם פנים שונים.
אילו יכולנו להגשים את הדברים האלה
או להגשימם אצל ילדינו,
זה יהיה מאוד מפתה.
אבל יתלוו אליהם סיכונים.
הזכרתי את השבחת הגזע,
אבל יש גם סכנות פרטניות.
אז אם נשכח מהשבחת אנשים
ורק ננסה להפוך אותם לבריאים יותר ע"י שינוי גנטי
הטכנולוגיה הזאת כל כך חדשה
וכל כך חזקה
שאנו עלולים בטעות להפוך אותם לחולים יותר.
זה יכול לקרות בקלות.
יש סיכון נוסף,
שבתוך כל המחקר החשוב והלגיטימי על הנדסה גנטית
שמתחולל במעבדה בלבד
– שוב, בלי כל עניין בתינוקות מהונדסים –
כמה אנשים ילכו לכיוון תינוקות מהונדסים
דברים יתדרדרו,
וכל התחום ייפגע מכך.
לדעתי גם סביר למדי
שממשלות ימצאו עניין בהנדסה גנטית.
אז למשל ג'נה, הילדה המהונדסת הדמיונית שלנו,
היא בריאה יותר.
אם יש דור זול יותר מבחינת ההוצאות על בריאות,
הממשלות עשויות לחייב את אזרחיהן
לבחור בהנדסה גנטית.
למשל מדיניות הילד היחיד בסין:
חושבים שהיא מנעה ילודה של 400 מיליון בני אדם.
אז זה לחלוטין אפשרי
שהשבחות גנטיות יתומרצו בידי ממשלות.
ואם הנדסת תינוקות תהפוך לפופולרית
בעידן הדיגיטלי הזה
סרטונים ויראליים ומדיה חברתית
מה אם תינוקות מהונדסים יהיו באופנה
ויהפכו למותרות יוקרה
כמו בנות קרדשיאן?
(צחוק)
האם אלה מגמות שנוכל לשלוט בהן?
אני לא משוכנע שכן.
הלילה יחול ליל כל הקדושים,
וכשמדברים על השבחה גנטית
יש דמות שמזוהה עם החג הזה,
ושמדברים עליה יותר מכל דבר אחר:
פרנקנשטיין.
בעיקר בהקשר של אוכל ודברים אחרים בסגנון.
אבל אם נחשוב על כך עכשיו בהקשר האנושי,
בליל כל הקדושים
אם הורים יוכלו למעשה לשים תחפושת גנטית על ילדיהם,
האם נגיע למצב של פרנקנשטיין 2.0?
לדעתי לא, זה יהיה מוגזם מדי.
אבל אם מדברים על התעסקות עם הקוד האנושי
אין שום דרך לדעת מה ייצא מכך.
עדיין יהיו סכנות,
אפשר להסתכל לעבר
על היבטים במדעים מהפכניים
ולראות איך הם יכולים לצאת משליטה
ולהתפשט בחברה.
אתן לכם דוגמה אחת והיא הפריה חוץ גופית.
לפני 40 שנה כמעט בדיוק,
נולדה תינוקת המבחנה הראשונה, לואיז בראון,
וזה נפלא,
ומאז נולדו לדעתי חמישה מיליון ילדי מבחנה
והביאו אושר אינסופי.
הרבה הורים יכולים לאהוב את הילדים האלה.
אך אם תחשבו על זה, שתוך ארבעה עשורים
נולדו חמישה מיליוני תינוקות בטכנולוגיה חדשה,
זה מרשים למדי,
ודבר דומה יכול לקרות
עם השבחה גנטית לבני אדם ועם תינוקות מהונדסים.
אז על סמך ההחלטות שנקבל בחודשים הקרובים,
תוך שנה בערך,
אם התינוק המהונדס הראשון ייוולד,
בתוך כמה עשורים
עשויים להיות מיליוני בני אדם מושבחים גנטית.
ויש כאן גם הבדל, כי אם אנחנו, אתם בקהל או אני
אם נחליט להביא לעולם תינוקות מהונדסים,
אז גם הילדים שלהם יהיו מושבחים גנטית וכן הלאה
כי זה תורשתי.
אז זהו שינוי גדול.
לאור כל זאת,
מה עלינו לעשות?
למען האמת עומד להתקיים כנס בוושינגטון בעוד חודש ממחר,
שמארגנת האקדמיה הלאומית למדעים
סביב השאלה הזאת בדיוק:
מהי הדרך הנכונה להתקדמות בהשבחה גנטית אנושית?
אני מאמין שבינתיים
עלינו להכריז על תקופת השעיה.
עלינו לאסור זאת.
אסור להרשות יצירה של אנשים מושבחים גנטית,
כי זה מסוכן מדי ובלתי צפוי מדי.
אבל יש הרבה אנשים
(מחיאות כפיים)
תודה.
(מחיאות כפיים)
והרשו לי לומר, כמדען,
זה קצת מפחיד אותי לומר זאת בפומבי,
כי המדע לא אוהב רגולציה עצמית ודברים כאלה.
אז לדעתי אנחנו צריכים להשעות את זה,
אבל יש הרבה שלא חושבים כמוני,
אלא להפך.
הם רוצים לתת גז ולדהור קדימה,
בואו ניצור תינוקות מהונדסים.
בכנס שייערך בדצמבר
ובאלה שייערכו כנראה בחודשים הבאים
ייתכן מאוד שלא תוכרז תקופת השעיה,
ולדעתי חלק מהבעיה שיש לנו
היא שכל המגמה הזאת,
המהפכה בהשבחה גנטית ביחס לבני אדם
הציבור לא מודע אליה.
אף אחד לא אומר:
"תראו, זה עניין גדול. זאת מהפכה
"והיא עלולה להשפיע עליכם בדרכים מאוד אישיות."
וחלק מהמטרה שלי הוא לשנות את זה
ולחנך ולרתום את הציבור
ולגרום לכם לדבר על זה.
ואני מקווה שבכנסים האלה הציבור ישחק תפקיד
וגם קולו יישמע.
אז אם נחזור לאגדה על שנת 2030
ועל סמך ההחלטות שנקבל היום
– אין לנו הרבה זמן בכלל –
בחודשים הקרובים, בעוד שנה בערך
כי הטכנולוגיה מתפשטת כאש בשדה קוצים.
בואו נדמיין שאנחנו במציאות הזאת.
אנחנו בפארק,
והילד שלנו על הנדנדה.
האם זה ילד רגיל ופשוט
או שהחלטנו להביא לעולם תינוק מהונדס?
ובואו נניח שבחרנו בגישה המסורתית,
והילד שלנו מתנדנד על הנדנדה
ובכנות, הוא נראה לא משהו.
השיער שלו פרוע, כמו אצלי,
יש לו אף קטן ומנוזל.
הוא לא תלמיד טוב במיוחד.
הוא חמוד, אתם אוהבים אותו,
אבל על הנדנדה לידו,
יושב החבר שלו המהונדס גנטית.
ושניהם מתנדנדים להם יחד,
ואי אפשר שלא להשוות ביניהם, לא?
והילד המהונדס מתנדנד גבוה יותר
נראה טוב יותר, הוא תלמיד טוב יותר
האף שלו לא מנוזל ודורש קינוח.
איך אתם תרגישו
ואיזו החלטה תקבלו בפעם הבאה?
תודה רבה.
(מחיאות כפיים)